Jeszcze niy tak dołwno[1] niyftorzi[2] narzykali, że im za gorko,[3] ale już teraz paczōm[4] we niebo i wypatrujōm słońca, bo im sie miyrznie[5] tyn dyszcz. Joł[6] tyż mōm nadzieja, że jeszcze bydzie trocha tego słońca i- jak bez lato- bydzie sie szło zrobić tyn chōdny syrnik. Robi sie go szybko, a do tego je bardzo dobry. Recept[7] je od ciotki Krysi, co to po ślōnsku niby sie nazywo Krista, ale ciotka Krista- a tak richtig[8] to Christa- to je inkszo ciotka, co to miyszko w Niymcach… no i szlus[9] 😉
Co potrza?
0,5 kg syrka waniliowego
0,5 szklōnki cukru
0,5 litra śmiytōnki[10] 36%
śmietanfix (choć jak go niy dołcie, to sie nic niy stanie)
galaretka citrōłnowo[11]
skōrka ze jednyj citrōłny
sok ze połōwki citrołny
Na wiyrch[12] i na spodek:
ze 160 g biszkoptōw- nojlepsze sōm te take jynzyczki, bo idzie je fajnie pokruszyć
pó[13] kostki masła
Łozpuście[14] sie ta galaretka we niycałyj szklōnce wrzōntku i poczekejcie, aż trocha ochōdnie.[15] Śmiytonka ubijcie, pod kōniec wciepcie cuker- mogecie tyż wciepnōńć[16] tyn śmiytanfix. Pomału wciepujcie tyn syrek, ta otartoł skōrka, sok i chōdno galaretka (powinna już leko[17] tynżeć[18]).
Te biszkopty wrołźcie[19] do jaki tasie[20] abo woreczka i pokruszcie nudelkulōm abo i jakim motkym[21]– choć z tym motkym to by już boła przesada. Rozrōbcie te pokruszōne biszkopty potyn[22] ze masłym. Przigotujcie sie forma na torta. I tera zależy od Wołs, jako chcecie mieć rozsute[23] te biszkopty. Mogecie sie dać pó na pó- na dōł i na gōra, abo wiyncyj na dōł- tu już sie liczy Wasza inwyncja. Joł robiōł to w taki silikōnowyj formie i bez to dołech wiyncyj na dōł, żeby potyn- jak byda to przewrołcoł na jaki talyrz- lepi[24] mi to odeszło od tego dna.
Na dół biszkopty, na to wylyjcie ta syrnikowo masa i na wiyrch zajś biszkopty. Tera potrza[25] ciyrpliwojści, żeby to stwardło i… smacznego 🙂
[1] niedawno
[2] niektórzy
[3] za gorąco
[4] spoglądają
[5] nudzi
[6] ja
[7] przepis
[8] na prawdę
[9] koniec
[10] śmietana
[11] cytrynowa
[12] górę
[13] pół
[14] rozpuście
[15] ostygnie
[16] wrzucić
[17] lekko
[18] tężeć
[19] włóżcie
[20] torby
[21] młotkiem
[22] później
[23] rozsypane
[24] lepiej
[25] potrzeba
szl_Latn szl_Latn pol_Latn szl_Latn dan_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn pol_Latn pol_Latn pol_Latn sna_Latn fin_Latn pol_Latn pol_Latn pol_Latn lus_Latn pol_Latn pol_Latn pol_Latn pol_Latn cym_Latn pol_Latn szl_Latn pol_Latn pol_Latn gaz_Latn pol_Latn pol_Latn nno_Latn pol_Latn pol_Latn